Nnansa yi, owuo ho amanebɔ a ɛrekɔ so wɔ awarefoɔ dodoɔ no ara ntam no ani ayɛ nyan yie pa ara. Ɛwom sɛ mpanimfoɔ se, “Yɛda sɔre na yɛante asɛm foforɔ a ɛyɛ mmusuo” deɛ, nanso anka asɛm pa nko ara na yɛrepɛ atie.
Da biara ne amanebɔ foforɔ a ɛbɛtɔ dwa wɔ awarefoɔ binom ntam. Ɛnyɛ obi na wabɔ ne hokani tuo a, na ɛyɛ obi na ɔde sekan adi ne yere anaa ne kunu awu. Ɛnyɛ obi na wasi ne yere aboɔ a, na ɛyɛ obi na waboro ne yere akum no. Saa nsɛm yinom nyinaa yɛ akomatusɛm a ɛtumi sɛe nnipa asomdwoeɛ ne yɛn anigyeɛ wɔ asetenam.
Ɛnnɛ, yɛrebɛhwɛ nneɛma a ɛbɛtumi de awudie a ɛsisi wɔ awarefoɔ ntam no aba ne akwan ahodoɔ a yɛbɛtumi afa so asi ano.
Adeɛ a ɛdi kan a ɛtumi ma obi adi ne yere anaa ne kunu awu ne nokorɛdie. Nokorɛdie yɛ adeɛ baako a ɛnsɛ sɛ ɔwarefoɔ biara toto no ase koraa, na ɛka nneɛma a ɛma awareɛ tu mpɔn ho no. Obi yi ne yam de n’akoma ma obi na sɛ onipa no anni nokorɛ amma no a, ɛtumi ma ɔdɔ a ɔwɔ ma saa nipa no tete n’ani so. Sɛdeɛ mpanimfoɔ ka no: “Ɔdɔ sa a, na ato adapaa.” Adapaa yi tumi didi mu ara ma awudie tumi firi mu ba.
Wobɛtumi abɔ wo ho ban afiri saa asiane yi ho a, nneɛ ɛsɛ sɛ wosua sɛ wobɛdi nokorɛ wɔ w’awareɛ mu. Yei hwehwɛ sɛ, woremfa biribi nsie wo kunu anaa wo yere. Woyɛ saa a, ɛbɛma wo hokani no agye wo adi, na ɛbɛma ɔdɔ a ɔwɔ ma wo no nso ayɛ kɛse pa ara.
Bio, ade foforɔ a ɛma ɔwarefoɔ bi tumi di ne hokani awu ne ayɔnkogorɔ bɔne. Awareɛ deɛ, ɛne koratwe ne ninkuntwe na ɛnam. Wɔtaa ka asɛm bi sɛ, sɛ ɔbarima yam yɛ sɛ deɛn mpo a, ɔremfa ne yere nkyɛ obiara da! Saa ara nso ɔbaa biara nso mpɛ sɛ ɔne ɔbaa foforɔ biara bɛkyɛ ne kunu. Yei nti, sɛ ɔbarima warefoɔ bi yɛ mmaasɛm anaa ɔbaa warefoɔ bi yɛ mmarimasɛm na ne hokani no ka na ɔbubu nnua gu n’asom a, ɛtumi ma wɔdi wɔn ho awu.
Yɛbɛtumi asi saa ɔhaw yi ano a, ɛsɛ sɛ awarefoɔ twa ayɔnkogorɔ bɔne biara a wɔn ahokafoɔ ani nnye ho no so. Wɔyɛ saa a, ɛbɛma wɔatumi anya berɛ adɔ wɔn ahokafoɔ, na yei bɛma anigyeɛ ne asomdwoeɛ atena wɔn ntam afebɔɔ.
Afei nso, awareɛ mu hwammɔdie nso tumi de awareɛ mu awudie ba. Hwammɔdie ne nokorɛdie bɔ abira koraa wɔ asetena mu. Ɔwarefoɔ bi tumi de ne dwetire ne n’ahonya nyinaa hwɛ ne hokani ɛsiane ɔdɔ a ɔwɔ ma no nti. Saa nneyɛɛ yi akɔyɛ sɛ asiwa awareɛ a na ɛkɔ so tete no nanso nsonsonoeɛ wɔ mu.
Asiwa deɛ, ɔbarima no hwɛ ɔbaa no berɛ a ɔyɛ abɔfra kɔpem sɛ ɔbaa no bɛnyini. Ɔbaa no nyini duru baabi a ɔtumi sisi gyinaeɛ wɔ n’abrabɔ mu a, ɔtumi ka sɛ ɔbɛware ɔbarima no anaasɛ ɔrenware no. Ɛno deɛ, mmara biara nkyekyere ɔbaa no ɛfiri sɛ, berɛ a na ɔbarima no rehwɛ no no, na ɔbaa no sua dodo nti wanhyɛ ɔbarima no bɔ sɛ ɔbɛware no.
Ɛnnɛ yie dɛe, sɛ ɔbaa bi boapa gyegye ɔbarima bi sika, anaa ɔma no sɛe ne mmerɛ wɔ ne ho na wanware no a, ɛtumi bubu ɔbarima no pa ara. Saa hwammɔdie yi mu awerɛhodie ne ɛho yea nti, ɔbarima no tumi tɔ ɔbaa no so werɛ di no awu.
Wobɛtumi abɔ wo ho ban afiri saa ɔhaw yi ho a, ɛsɛ sɛ wosua sɛ wobɛdi wo bɔhyɛ so aware ɔbarima biara a ɔbɛsiam n’anim mfifire ahwɛ wo. Wonim sɛ wompɛ ɔbarima korɔ no nso deɛ a, sɛdeɛ mpanimfoɔ ka no, “Ɛnam a yɛnnwe no, yɛmfa yɛn nse nkyɛ” nti, ɛnsɛ sɛ wogyegye ne sika anaa wokɔ so ara daadaa no wɔ ɔkwan bia ara so.
Adeɛ a ɛtwa toɔ a yɛbɛka ho asɛm ne ahobrɛaseɛ. Ahobrɛaseɛ yɛ suban a ɛho hia wɔ awareɛ mu pa ara. Tweaduampɔn a ɔhyehɛyɛɛ awareɛ maa nnipa no aka sɛ, ɛsɛ sɛ mmarima dɔ wɔn yerenom na mmaa nso kyerɛ obuo kɛsɛeɛ ma wɔ kununom.
Awerɛhosɛm ne sɛ, nnansa yi, mmaa dodoɔ no ara susu sɛ deɛ mmarima yɛ biara nni hɔ a wɔrentumi nyɛ bi nti, wɔhunu no sɛ mfasoɔ biara nni so sɛ wɔbɛbrɛ wɔn ho ase ama wɔn kununom, nanso saa adwene yi mfata. Ahobrɛaseɛ ne obuo deɛ, woda no adi kyerɛ obi a, ɛkyerɛ sɛ wɔtetee wo yie na ɛnkyerɛ sɛ wonnim nyansa. Ɛno nti na mpanimfoɔ kaa sɛ, “Obuo nyɛ osuro” no.
Obi bɛtumi adi nokorɛ ama ne hokani wɔ awareɛ mu na wadɔ no yie pa ara a, ɛgye obuo ne ahobrɛaseɛ. Ɔbaa bi mmu ne kunu pa ara a, ɛbɛyɛ mmrɛ sɛ ɔbɛfa ɔbarima no akyi ama ɛde ntawantawa aba wɔn ntam. Saa ntawantawadie yi tumi ma ɔbarima no di ɔbaa no awu.
Wopɛ sɛ wobɔ wo ho ban firi saa ɔhaw yi ho a, sua sɛ wobɛbu wo hokani, na woada ahobrɛaseɛ nso adi akyerɛ no.
Tɔfabɔ mu no, yɛabɛhunu sɛ biribi ankɔka papa a ɛrenyɛ dede. Yei nti, ɛsɛ sɛ awarefoɔ nyinaa hunu sɛ, ɛyɛ wɔn asɛdeɛ sɛ wɔbɛma asomdwoeɛ ne anigyeɛ atena wɔne wɔn hokani no ntam. Wɔbɛtumi ayɛ saa a, ɛsɛ sɛ wɔsua nokorɛdie, wɔgyae ayɔnkogorɔ bɔne, na wɔda ahobrɛase ne obuo adi kyerɛ wɔn ahokafoɔ.
